**Broj: 711-I-2085-M-137/19-02-17**

Zagreb, 11. listopada 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Gordana Grlića-Radmana, ministra vanjskih i europskih poslova, za davanjem mišljenja Povjerenstva,** na 65. sjednici, održanoj 11. listopada 2019.g., daje sljedeće

**MIŠLJENJE**

1. **Dužnosnik Gordan Grlić-Radman, ministar vanjskih i europskih poslova, može s osnova vlasništva nad dionicama u trgovačkom društvu ……………….. primiti dividendu iz ostvarene dobiti navedenog trgovačkog društva u 2018.g. kao i primati dividendu koju će to trgovačko društvo isplaćivati za vrijeme njegova obnašanja dužnosti.**
2. **U smislu članka 8. stavka 2. ZSSI-a dužnosnik je dužan istekom godine Povjerenstvu podnijeti izvješće o imovinskom stanju povodom bitne promjene u kojem će navesti podatke o isplaćenoj dividendi.**

Obrazloženje

Zahtjev za davanjem mišljenja Povjerenstva podnio je dužnosnik Gordan Grlić-Radman, ministar vanjskih i europskih poslova. U knjigama ulazne pošte zahtjev je zaprimljen pod poslovnim brojem: 711-U-3399-M-137/19-01-3 dana 4. listopada 2019. g., povodom kojeg se vodi predmet broj M-137/19.

Člankom 3. stavkom 1. podstavkom 4. ZSSI-a predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu odredbi ZSSI-a, stoga je i dužnosnik Gordan Grlić-Radman povodom obnašanja dužnosti ministra vanjskih i europskih poslova obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik da je odlukom Hrvatskog sabora potvrđen za ministra vanjskih i europskih poslova i time člana Vlade Republike Hrvatske, koju dužnost obnaša od 18. srpnja 2019.g. Dužnosnik navodi da je vlasnik 1419 redovnih dionica trgovačkog društva ………………………. te da je prenio upravljačka prava koja proizlaze iz vlasništva nad tim dionicama na povjerenika (pravo sudjelovanja i raspravljanja na glavnoj skupštini trgovačkog društva, pravo na obaviještenost, pravo glasovanja, pravo na pobijanje odluka glavne skupštine, sve sukladno odredbama Zakona o trgovačkim društvima). Dužnosnik navodi da iz ZSSI-a ne proizlazi dužnost prijenosa imovinskih prava koja proizlaze iz svojstva vlasnika dionica, koja su vezana za vlasništvo, a ne za poduzimanje radnji dužnosnika kao vlasnika dionica.

Dužnosnik nadalje navodi da je imovinsko pravo vlasnika dionice isplata dividende te da je navedeno trgovačko društvo u 2018.g. ostvarilo dobit, slijedom čega dužnosnik ima pravo na dividendu i traži mišljenje Povjerenstva postoje li zakonske zapreke da istu primi u 2019.g. iz dobiti ostvarene u 2018.g. te da eventualno prima ostvarenu dividendu i u kasnijim godinama.

Uvidom u Izvješće o imovinskom stanju kojeg je dužnosnik Gordan Grlić-Radman podnio Povjerenstvu povodom stupanja na dužnost ministra vanjskih i europskih poslova, utvrđeno je kako je naveo da je vlasnik dionica trgovačkog društva ………………….. te da je prenio upravljačka prava na povjerenika.

Člankom 16. stavkom 1. ZSSI-a propisano je da će dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Stavkom 4. istog članka ZSSI-a propisano je da u vrijeme dok su njegova upravljačka prava u trgovačkim društvima prenesena na drugu osobu ili posebno tijelo, dužnosnik ne smije davati obavijesti, upute, naloge ili na drugi način biti u vezi s tom osobom ili tijelom te time utjecati na ostvarivanje prava i ispunjavanje obveza koji proizlaze iz članskih prava u tim društvima. Dužnosnik ima pravo da ga se jedanput godišnje obavještava o stanju trgovačkih društava u kojima ima udjele.

Svrha obveze propisane člankom 16. stavkom 1. ZSSI-a jest neizvršavanje sadržaja upravljačkih prava koja proizlaze iz vlasništva nad dionicama u trgovačkom društvu. Navedeno se može postići i na način da dužnosnik po stupanju na dužnost otuđi (proda, daruje i sl,) poslovni udjel ili dionice u svom vlasništvu, ali to nije zakonska obveza jer se stjecanje ili raspolaganje imovinom ne može zakonom određivati kao dužnost, već samo kao pravo.

Prijenos upravljačkih prava ne odnosi se na prijenos vlasništva, već se odnosi na zabranu sudjelovanja u donošenju odluka skupštine trgovačkog društva koje utječu na poslovanje trgovačkog društva ili bilo kojih drugih odluka kojima utječe na ostvarivanje svojih članskih prava, a što u razdoblju obnašanja dužnosti za njegov račun čini povjerenik na kojeg su prenesena upravljačka prava.

Dužnosnik može u cijelom razdoblju obnašanja dužnosti primati dividendu kao vlasnik dionica trgovačkog društva, ali je sukladno članku 8. stavku 2. ZSSI-a dužan o tome podnijeti Povjerenstvu izvješće povodom bitne promjene u imovini dužnosnika istekom godine u kojoj je promjena nastupila, kao primljeni dohodak od kapitala.

Ukazuje se dužnosniku da u smislu članka 17. stavka 1. ZSSI-a da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Goran Grlić-Radman, elektronička dostava
2. Objava na internetskoj stranici Povjerenstva
3. Pismohrana